U ovom godišnjem izvješću odražava se status napretka koji je ostvaren do 30. lipnja 2021., uključujući pregled napretka koji se očekuje do prosinca 2021. kako bi se dobio cjelovit uvid u napredak tijekom 2021.

1. verzija najveći je poslovni i IT projekt koji je GU TAXUD ikad poduzeo, koji gospodarskim subjektima i državama članicama osigurava stalnu dostupnost i obrađuje najveći obujam poslovnih poruka s vremenom odgovora od samo nekoliko sekundi. Osim toga, to je prvi put da GU TAXUD koristi digitalne certifikate za komunikaciju među sustavima. 1. verzija sustava ICS2 omogućuje i napredno praćenje i poslovne statistike za države članice.

S obzirom na pravne etape u pogledu programa rada za CZU tehničke specifikacije za 1. sastavnicu, koja se odnosi na transeuropski GUM, trebaju biti dovršene do 30. rujna 2022., a za 2. sastavnicu, koja se odnosi na nacionalni sustav upravljanja osiguranjima, do 30. studenoga 2024.

Sve države članice potvrdile su svoj plan započinjanja s radom u AES-u u vremenskom okviru za uvođenje od prvog tromjesečja 2021. do četvrtog tromjesečja 2023., u potpunosti u skladu s programom rada za CZU. To je prikazano na slici 2. Žuta linija označava preporučeno vremensko ograničenje za države članice da pripreme gašenje postojećih izvoznih sustava i počnu s radom u novim sustavima kako bi bile spremne za zakonski rok naznačen crvenom linijom.

Za 6. fazu NCTS-a poslovni model i dokument o viziji dovršeni su usporedno do kraja 2021. S obzirom na to da su države članice trebale više informacija kako bi donijele utemeljenu odluku, provedena je i tehnička studija;

Sve države članice potvrdile su svoj plan započinjanja s radom u 5. fazi NCTS-a u vremenskom okviru za uvođenje od prvog tromjesečja 2021. do četvrtog tromjesečja 2023., u potpunosti u skladu s programom rada za CZU. To je prikazano na slici 1. Žuta linija označava preporučeno vremensko ograničenje za države članice da pripreme gašenje postojećih provoznih sustava i počnu s radom u novim sustavima kako bi bile spremne za zakonski rok naznačen crvenom linijom.

Ukratko, kad je riječ o statusu šest preostalih transeuropskih projekata, Komisija je na putu da ispuni zakonske rokove dogovorene u kontekstu CZU-a i programa rada za CZU, kao i etape projekta utvrđene u višegodišnjem strateškom planu za carinu (MASP-C) iz 2019. Napredak država članica uglavnom je dobar, ali pet ih je navelo kašnjenja u uvođenju nekih sustava, i to u razdoblju od mjesec dana do više od dvije godine u jednom slučaju. Dvije države članice navele su da će svojim gospodarskim subjektima nakon uvođenja dopustiti dulje prijelazno razdoblje od zakonski utvrđenog kako bi se povezali na svoje sustave – u jednoj će to biti mjesec dana, a u drugoj godina dana. S obzirom na to da su predmetni sustavi predviđeni za 2023., 2024. i 2025., još ima vremena da se poduzmu mjere ublažavanja kako bi se u obzir uzela trenutačno predviđena kašnjenja. Komisija će u tu svrhu blisko surađivati s tim državama članicama.

Konačno, treba naglasiti da će radi provedbe programa rada za CZU Komisija do prosinca 2021. morati provesti približno 84 % svojih aktivnosti. To je povećanje u odnosu na 79 % od ukupnog broja razvojnih aktivnosti koje je prijavila prošle godine i koje treba dovršiti do 2025. Taj se postotak temelji na ključnim pokazateljima uspješnosti za aktivnosti dodijeljene samo Komisiji i ne odražava aktivnosti koje provode države članice. U pregledu u nastavku navedene su perspektive s obzirom na napredak i planiranje GU-a TAXUD.

4.2.2Nacionalni projekti

Države članice trebale bi dovršiti modernizaciju svojih triju nacionalnih sustava do 2022. To isključuje izvoznu sastavnicu nacionalnog sustava posebnih postupaka, čije su aktivnosti i planiranje međusobno povezani s automatiziranim izvoznim sustavom (AES) i sastavnicu nacionalnog osiguranja kao dio projekta GUM.

Do 31. prosinca 2022. treba dovršiti sljedeća tri sustava država članica u skladu s člankom 278. stavkom 2. CZU-a:

1)obavijest o dolasku, obavijest o podnošenju carini i privremeni smještaj u okviru CZU-a (NA, PN i TS) – (modernizacija): definirati automatizaciju postupaka na nacionalnoj razini u pogledu obavijesti o dolasku prijevoznih sredstava, podnošenja robe i deklaracija za privremeni smještaj, kako je opisano u Carinskom zakoniku Unije. Tim se projektom podupire usklađivanje među državama članicama u pogledu razmjene informacija između trgovine i carine.

Napredak: Belgija je pokrenula inicijativu za suradnju s 12 drugih zainteresiranih država članica radi pripreme specifikacija. Stručni tim, financiran iz programa Carina, nastavit će surađivati na dostavi odgovarajuće funkcionalne i tehničke dokumentacije te testnih paketa. NA je provela jedna država članica, PN ih je provelo šest, a TS su provele četiri države članice. Zbog prirode razvoja neke su države članice odlučile upotrijebiti 2. verziju sustava ICS2 kako bi provele zahtjeve u okviru obavijesti o dolasku, što u konačnici dovodi do toga da su neki planirani datumi kasniji od roka programa rada za CZU;

2)nacionalni sustavi uvoza u okviru CZU-a – NIS (modernizacija): cilj je provedba svih zahtjeva za postupke i podatke iz Carinskog zakonika Unije koji se odnose na uvoz. Države članice moraju razviti tehničke specifikacije na svojoj razini kao prvi korak k dovršetku sustavâ.

Napredak: 15 država članica dovršilo je svoje tehničke specifikacije. Dvije još nisu započele sa specifikacijama, a jedna nije dostavila podatke. Sve osim dviju država članica na putu su da ostvare etapu uvođenja za 2022.;

3)posebni postupci u okviru CZU-a – SP (modernizacija): cilj je uskladiti i olakšati posebne postupke (carinsko skladištenje, uporaba u posebne svrhe, privremeni uvoz te unutarnja i vanjska proizvodnja). Države članice morat će u svojim nacionalnim sustavima provesti sve potrebne promjene u okviru CZU-a za te posebne postupke. Prva (izvozna) sastavnica SP-ova provodit će se u skladu s nacionalnim projektom automatiziranog sustava izvoza u okviru CZU-a (AES) i kao dio njega (s rokom uvođenja do 2025.), dok će druga (uvozna) sastavnica biti dio modernizacije projekta nacionalnih sustava uvoza u okviru CZU-a (s rokom uvođenja do 2022.).

Napredak: Devet država članica dovršilo je svoje tehničke specifikacije za 1. sastavnicu SP-ova, dok ih je četrnaest dovršilo za 2. sastavnicu. Međuovisnost postoji s AES-om i modernizacijom nacionalnih sustava uvoza. Države članice dosad nisu prijavile kašnjenja i sve države članice dobro napreduju, a prvi rok istječe 2022.

Ukratko, kad je riječ o nacionalnim sustavima, države članice odlučno nastoje, ponekad intenzivnom suradnjom, napredovati u provedbi zahtjeva za NA/PN/TS, prilagodbama nacionalnih sustava uvoza i međusobno povezanim posebnim postupcima. Kako se približava rok uvođenja za sva tri sustava, 31. prosinca 2022., države članice trebale bi posebnu pozornost usmjeriti na to pitanje, posebno šest država članica koje nisu mogle potvrditi pravodobno uvođenje NA-a, četiri koje nisu mogle potvrditi pravodobno uvođenje PN-a, tri koje nisu mogle potvrditi pravodobno uvođenje TS-a i dvije koje nisu mogle potvrditi pravodobno uvođenje NIS-a, kako je prikazano u tablicama 14., 15., 16. i 18. radnog dokumenta službi uz ovo izvješće.

4.3Rizici kašnjenja

Komisija dobro napreduje u područjima pod svojom odgovornošću, a nisu utvrđena niti su se dogodila kašnjenja izvan zakonskih rokova. Štoviše, nisu prijavljeni veći rizici koji bi doveli do kasnog uvođenja.

Države članice isto tako znatno napreduju u području pod svojom odgovornošću. Međutim, kako je navedeno u odjeljku 4.2.2., neke države članice prijavile su određena kašnjenja izvan zakonskog roka. Tablice u radnom dokumentu službi uz ovo izvješće, u kojima se mogu vidjeti kašnjenja o kojima su izvijestile države članice, navedene su za svaki projekt na popisu u nastavku.

·Kad je riječ o provedbi obavijesti o dolasku, sljedeće države članice imaju planirani datum početka primjene koji je kasniji od krajnjeg roka u programu rada za CZU: Belgija, Bugarska, Estonija, Španjolska, Nizozemska i Švedska (tablica 14.). Točnije, tri od njih (Bugarska, Estonija i Španjolska) izvijestile su da će koristiti NA integriran u 2. verziju sustava ICS2 (planirano uvođenje 1. ožujka 2023.). Za Belgiju i Nizozemsku kašnjenje je ograničeno na dva mjeseca. Njemačka i Irska označene su kao nije primjenjivo, a Danska, Malta i Slovačka nisu odredile planirani datum.

·Kad je riječ o uvođenju obavijesti o podnošenju carini, sljedeće države članice naznačile su planirani datum početka primjene PN-a koji je kasniji od krajnjeg roka u programu rada za CZU: Belgija, Estonija, Nizozemska i Švedska (tablica 15.). Točnije, za Belgiju i Nizozemsku procijenjeno kašnjenje ograničeno je na dva mjeseca. Estonija i Švedska planiraju pravodobno uvođenje nacionalnog sustava, ali migracija svih gospodarskih subjekata bit će postupna i završit će nakon roka 31. prosinca 2022. Poljska, Rumunjska i Slovačka nisu odredile planirani datum.